Beeldskone model verloor depressiestrydAnnalise Braakensiek. Foto: Wikipedia ŉ Australiese model, aktrise, TV-aanbieder en ambassadeur vir ŉ veldtog om selfdood te voorkom se liggaam is in haar woonstel in Sydney aangetref, Die polisie in Nieu-Suid-Wallis sê Annalise Braakensiek (46) se liggaam is Sondagmiddag in haar wooneenheid in dié staat se hoofstad gekry nadat vriende bekommerd was oor haar welstand, berig The Guardian. Sy is nog nie formeel uitgeken nie, het ŉ polisiewoordvoerder gesê, maar op die oog af was daar niks verdags aan die omstandighede waarin haar liggaam gekry is nie. Die oorsaak van haar dood sal tydens ŉ nadoodse ondersoek vasgestel word. Braakensiek was ŉ ambassadeur vir die veldtog R U OK? En was openlik oor haar stryd teen depressie nadat sy in die bestek van ŉ kort tydperk twee hegte vriende aan selfdood afgestaan en haar oupa verloor het. Annalise Braakensiek was model, aktrise, TV-aanbieder en sakevrou. Foto: Facebook Die 46-jarige het onlangs gepraat oor die stormagtige jaar wat sy beleef het nadat sy en haar man, Danny Goldberg, in April ná 16 jaar saam uiteen is. Sy het destyds in ŉ Instagram-inskrywing, wat intussen uitgevee is, geskryf: “Ek weet nie of ŉ stukkende hart weer heel word en of dit leer om in stukkies te leef nie.” Op 14 Desember het sy op dié sosialemediaplatform geskryf: “Die lewe se uitdagings was die laaste tyd diep, donker, moeilik, veeleisend en skrikwekkend,” berig Fox News. ŉ Fotograaf het Braakensiek op Bondistrand in haar tuisstad “ontdek” toe sy 16 jaar oud was. Sy het in reklameveldtogte en op tydskrifvoorblaaie in talle lande verskyn, onder meer in haar vaderland, die Verenigde Koninkryk en Amerika. Later het sy begin toneelspeel en in die laat 1990’s komedies en sepies in Australië soos Home and Away en Heartbreak High verskyn. In die laaste jare het sy haar hart oopgemaak oor depressie en oor hoe dit haar lewe beïnvloed het. R U OK?, waarvan sy ŉ ambassadeur was, is ŉ liefdadigheidsorganisasie wat selfdood wil voorkom deur mense aan te spoor om mekaar te vra: “Is jy oukei?”